b'\n_START_ARTICLE_\nCroatia Open Umag\n_START_SECTION_\nOrganizacija\n_START_PARAGRAPH_\nNositelj organizacije turnira je tvrtka Istra D.M.C. d.o.o.. Za potrebe oragnizacije turnira, na turniru sudjeluje oko 500 djelatnika u raznim slu\xc5\xbebama organizacije (linijski suci, pobira\xc4\x8di loptica, hostese, tiskovni odjel, prijamni ured, slu\xc5\xbeba za igra\xc4\x8de, voza\xc4\x8di, administracija, ure\xc4\x91iva\xc4\x8di terena, \xc4\x8dista\xc4\x8dice itd.). Posljednjih se godina u Pres centru turnira akreditira oko 300 novinara i fotografa koji prate sva doga\xc4\x91anja na turniru (procjenjeno 2018. godine oko 1.600 objava u doma\xc4\x87im i inozemnim medijima). _NEWLINE_Mjesto odr\xc5\xbeavanja turnira je teniski kompleks zemljanih terena (koji obuhva\xc4\x87a sredi\xc5\xa1nji stadion + Grand Stand teren + Hard Court teren + 9 terena) u turisti\xc4\x8dkom naselju Stella Maris, koji je 1989. godine projektirao arhitekt Marijan Videc. Sredi\xc5\xa1nji stadion mo\xc5\xbee primiti do 4.000 gledatelja, dio na tribinama, a dio u VIP lo\xc5\xbeama. Od 2016. godine sredi\xc5\xa1nji stadion, nosi ime Gorana Ivani\xc5\xa1evi\xc4\x87a, odnosno puni naziv je ATP stadion Gorana Ivani\xc5\xa1evi\xc4\x87a.'